ஜப்பானிய நாட்டார் மரபில் ஆன்மாக்களுக்கு (Spirits) அதிக முக்கியத்துவம் வழங்கப்படுகின்றது. சொல்லப் போனால் ஜப்பானிய நாட்டார் மரபின் அனைத்து பேய்களும் மரித்தவர்களின் ஆன்மாக்களே. பழைய வீடுகளில் குடியிருக்கும் susuwatari எனும் தூசுப் பேய்கள் ஒரு உதாரணம். இவை அவ்வீடுகளில் மனிதர்கள் குடியேறிய பின்னர் காலப் போக்கில் அவ்விடத்தை விட்டு வேறொரு பாழ் வீட்டை நோக்கி சென்றுவிடும் என்பது நம்பிக்கை. உலகில் எந்த பேய் – மன்ஸ்டர்கள் பற்றிய நம்பிக்கை(கதை)களை எடுத்துக்கொண்டாலும், இந்த விசித்திர ஜீவிகள் இன்னொரு தனியுலகில் இருப்பதாகவே கருதுகின்றனர். ஆவியுலகம் (Spirit World) அவற்றில் ஒன்று. இங்கு மரித்தவர்களின் ஆன்மாக்கள் இருப்பதாக கருதுகின்றனர். இந்த ஆவியுலகிற்குள் மனிதர்கள் பிரவேசிக்க முடியாது. ஆனால், அவ்வுலகில் இருக்கும் பேய்களுக்கு எமது உலகினுள் பிரவேசிக்க முடியும். இது எல்லா மரபுகளிலும் இருப்பதுதான் இன்னும் ஆச்சரியம். பரிணாமக் கோட்பாட்டின் மூலம் இவற்றிற்கு அறிவியல் விளக்கம் சொல்ல முடியுமாக இருக்கும், ஆனால் அது பகுத்தறிவின் வன்முறையாக மாறிவிடும். இந்தக் கதைகள் எவ்வாறு தோற்றம் பெற்றன எனும் ஆராய்ச்சியெல்லாம் எமக்குத் தேவையில்லை.